SKRIFTLIG FORESPØRGSEL P-2234/00

af Caroline Jackson (PPE-DE) til Kommissionen

(28. juni 2000)

Om: Nedskæring af østrigsk statspension som følge af frivillige bidrag til den britiske statspension

I en skrivelse af 9. november 1999 til Diamantopoulou, medlem af Kommissionen, anmodede jeg om, at Kommissionen løser det meget alvorlige problem, som R.J.E. Girdler, der er bosat i min valgkreds, står over for. Sagen vedrører hans østrigske statspension og den kendsgerning, at den østrigske regering tilsidesætter forordning (EØF) nr. 574/72(1), som det britiske socialministerium fortolker på den måde, at frivilige bidrag til statspension i et land ikke bør tages med i beregning af et andet land ved fastsættelsen af pensionens størrelse. R.J.E. Girdler har indbetalt frivilige bidrag til Det Forenede Kongeriges offentlige pensionsordning i perioden 1992-1997, da han flyttede tilbage hertil fra Østrig.

R.J.E. Girdler har modtaget en række skrivelser, heraf en del siden november 1999, fra det offentlige østrigske pensionskontor, der stadigvæk hævder, at de har ret til at nedsætte hans østrigske statspension på grund af ovennævnte frivillige bidrag. Til trods for, at man har lovet ham, at hans sag bliver undersøgt, har han endnu ikke fået et tilfredsstillende svar fra Kommissionen.

For det første bedes Kommissionen oplyse, om den har behandlet det spørgsmål, jeg rejste i min skrivelse af 9. november 1999.

For det andet bedes den oplyse, om den østrigske regering overtræder bestemmelserne i forordning (EØF) nr. 574/72?

For det tredje bedes Kommissionen oplyse, hvad den vil gøre, hvis det konstateres, at den østrigske regering ikke overholder Fællesskabets retsakter, og for at sikre, at de tab, R.J.E. Girdler har lidt i forbindelse med pensionsudbetalingen, bliver godtgjort med et retfærdigt og lovformeligt beløb?

(1) EFT L 74 af 27.3.1972, s. 1.

Svar afgivet på Kommissionens vegne af Anna Diamantopoulou

(17. juli 2000)

Kommissionen kan oplyse det ærede medlem om, at den efter at have modtaget hendes brev af 9. november 1999 skrev til de østrigske myndigheder og bad dem om at fremsætte deres bemærkninger til sagen. De østrigske myndigheder har endnu ikke svaret, men har informeret Kommissionen om, at de agter at gøre det i løbet af kort tid.

Så snart Kommissionen modtager svar fra de østrigske myndigheder, vil den undersøge, hvorvidt der i denne sag er tale om overtrædelse af fællesskabsreglerne, navnlig af Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet(1), og Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71(2). Såfremt den vurderer, at overtrædelse har fundet sted, kan der indledes procedure i henhold til artikel 226 (tidl. artikel 164) i EF-traktaten.

Vedrørende spørgsmålet om kompensation for tab af pension, ligger ansvaret for, at de nationale myndigheder overholder fællesskabsbestemmelserne, herunder udbetaling af skadeserstatning til enkeltpersoner, først og fremmest hos de nationale domstole.

(1) EFT L 149 af 5.7.1971.

(2) EFT L 74 af 27.3.1972. Seneste konsoliderede udgave: Rådets forordning (EF) nr. 118/97 af 2. december 1997 EFT L 28 af 30.1.1997.